Facebook-groepe kan jou eersdaags laat opdokArgieffoto (Foto: Simon, Pixabay) Die sosialemediareus Facebook het Dinsdag aangekondig dat gebruikers eersdaags sal moet betaal om aan sekere Facebook-groepe te behoort. Van vandag af sal administrateurs van Facebook-groepe maandelikse lidmaatskapfooie kan vra vir toegang tot die groep. Dié nuwe funksie se naam is Subscription Groups en sal eers net vir ŉ proeftydperk beskikbaar wees vir ŉ klein hoeveelheid bestaande groepe. Indien die jongste funksie suksesvol is, sal dit beskikbaar gemaak word vir alle Facebook-groepe. Alex Deve, produkbestuurder vir Facebook, het gesê groepadministrateurs is altyd op soek na maniere om geld te verdien om hul interaksie met hul lede te verdiep en voort te gaan om hul gemeenskappe te ondersteun. Deve het ook gesê Facebook is bewus daarvan dat administrateurs baie van hul tyd en energie opoffer om hul groepe te bestuur. “Subscription Groups is geskep om dit vir groepadministrateurs makliker te maak om geld te verdien en om tyd te bespaar sodat hulle daarop kan fokus om slegs aan betalende lede inhoud te verskaf. Groeplede kan inteken en hul lidmaatskappe bestuur deur die Facebook-app op iOS en Adroid.” Administrateurs sal ook kan kies of hulle die bestaande groepe wil behou en sekere inhoud slegs met betalende lede wil deel. Volgens The Sun sal lidmaatskapfooie wissel tussen $4.99 en $29.99 (sowat R67 tot R400) per maand. Facebook het gesê die maatskappy neem nie ŉ gedeelte van die winste wat deur groepadministrateurs gegenereer word gedurende die aanvanklike proeftydperk nie.